Varðskipið Þór sér Dalvík fyrir um 70 prósent af raforkuþörf bæjarins . Vísir / Egill Varðskipið Þór mun þurfa að sjá Dalvíkingum og nærsveitungum fyrir rafmagni næstu daga vegna mikilla skemmda á Dalvíkurlínu . Er þetta í fyrsta skiptið sem varðskipið sér bæjarfélagi fyrir rafmagni og mikil ánægja með hvernig til tókst . Rafmagn fór af bænum og sveitum í kring þegar Dalvíkurlínan varð fyrir miklum skemmdum í veðurofsanum á þriðjudag . Hús kólnuðu , fjarskipti rofnuðu og ástandið vægast sagt slæmt . Ákveðið var að varðskipið Þór myndi sjá bænum fyrir varaafli . Skipið lagðist að bryggju í Dalvíkurhöfn á hádegi á fimmtudag og var rafmagnið komið á bæinn aðfaranótt föstudags . Dalvíkurlína varð fyrir miklum skemmdum í óveðrinu . Vísir / Egill Skipið var smíðað í ASMAR skipasmíðastöðinni í Talcahuano í Chile og með það í huga að geta séð bæjarfélagi fyrir varafli . Það hafði þó aldrei verið reynt frá því skipið fékkst afhent árið 2011 . „ Við höfðum aldrei prófað búnaðinn sjálfir heima . Við sáum hann virka í Chile . Við keyrðum hann þar í skamma stund . En við höfðum aldrei notað þetta og þegar búnaðurinn var búinn að standa mjög lengi er eitthvað sem getur farið úrskeiðis . Það tók tíma að koma þessu endanlega á netið , “ segir Einar Hansen , skipaeftirlitsmaður hjá Landhelgisgæslunni , sem þekkir best til varaflsgetu varðskipsins . Hercules flugvél danska flughersins flutti rafstreng norður í land sem starfsmenn Rarik notuðu til að tengja skipið við bæinn . Eins og staðan er í dag sér Þór Dalvík fyrir um 70 prósentum af orkuþörf bæjarins . Varðskipið gæti skilað tveimur megavöttum í land . „ Spennirinn í landi er 1.600 kílóvött . Mér skildist á Rarik að það væru þrjú megavött sem bærinn þyrfti til að halda öllu gangandi . Við getum framleitt tvö og þá eitt sem kemur annars staðar frá eins og búnaðurinn er í dag . En skipið gæti framleitt 3,2 megavött . “ Einar Hansen , skipaeftirlitsmaður hjá Landhelgisgæslunni . Vísir Ljóst er að viðgerð á Dalvíkurlínu mun taka tíma . Fjöldi staura brotnaði og Þór ekkert á förum frá bænum næstu daga . „ Ég held að það sé morgunljóst miðað við ástand á staurum og kerfinu þá verðum hér nokkra daga í viðbót . “ Ríkisstjórnin heimsótti Dalvík í gær til að kynna sér aðstæður . Voru ráðherrarnir afar hrifnir af því að sjá hve vel til tókst að sjá bænum fyrir rafmagni með varðskipinu . Bæði ríkisstjórnin og bæjaryfirvöld þökkuðu áhöfninni kærlega fyrir . Einar segir mikið þakklæti hafa borist frá Dalvíkingum . „ Ég hef líka verið að fá frá félögum mínum sem eiga foreldra hérna . Þeir hafa verið að senda manni hvað foreldrar þeirra voru ánægðir að fá heitt kaffi í ylnum . Það er mjög ánægjulegt að fá svoleiðis og gott að geta hjálpað . “